Η αιφνίδια νευροαισθητήρια βαρηκοΐα, γνωστή και ως ξαφνική κώφωση, εμφανίζεται ως μια ανεξήγητη και απότομη βαρηκοΐα συνήθως στο ένα αυτί.
Θεωρείται και πρέπει να αντιμετωπίζεται ως μια επείγουσα ιατρική κατάσταση για αυτό και η άμεση επίσκεψη σε γιατρό είναι απαραίτητη.
Αρκετές φορές άτομα με αιφνίδια βαρηκοΐα καθυστερούν την επίσκεψη τους σε γιατρό διότι εικάζουν ότι η απώλεια που παρουσιάζουν οφείλεται σε κάποια αλλεργία ή σε συσσώρευση κεριού στον ακουστικό πόρο.
Εννέα στις δέκα περιπτώσεις επηρεάζεται μόνο το ένα αυτί και η διάγνωση πραγματοποιείται με ένα τονικό ακοόγραμμα.
Εάν τα αποτελέσματα της εξέτασης δείξουν απώλεια τουλάχιστον 30 decibels σε 3 συνεχόμενες συχνότητες τότε η απώλεια χαρακτηρίζεται ως αιφνίδια.
Αρκετοί άνθρωποι αντιλαμβάνονται ότι έχουν αιφνίδια βαρηκοΐα το πρωί όταν ξυπνούν, ενώ άλλοι όταν πάνε να μιλήσουν στο τηλέφωνο και χρησιμοποιούν το πάσχον αυτί. Από ορισμένους αναφέρεται η αίσθηση ότι άκουσαν ένα δυνατό «ποπ» λίγο πριν χάσουν την ακοής τους. Επίσης μπορούν να συνυπάρχουν εμβοές ή/και ζαλάδες.
Σε διάστημα εντός 2 εβδομάδων περίπου οι μισοί με αιφνίδια βαρηκοΐα θα αναρρώσουν μερικώς ή πλήρως. Περίπου το 85% των ασθενών που θα λάβουν άμεση ιατρική βοήθεια θα καταφέρουν να ανακτήσουν μέρος της ακοής τους.
Η αιφνίδια απώλεια ακοής εκτιμάται ότι παρουσιάζεται σε ένα άτομο ανά 5.000, κυρίως στις δεκαετίες των 40 και 50 ετών. Ωστόσο ο πραγματικός αριθμός των περιστατικών θα μπορούσε να είναι υψηλότερος επειδή αρκετές φορές η πάθηση παραμένει αδιάγνωστη.